《桧花》
宋代·刘敞

百花乘春辉，红白相妩媚。暂开已半落，过眼如梦寐。

繁奢能几时，寂寞都埽地。儿童惜徘徊，妇女瞻歔欷。

中庭两桧树，百尺浮云际。芳意不玩俗，秀色亦自喜。

绿烟凝参差，金粟点细碎。霏霏堕疏香，袅袅隔清吹。

足明后凋节，不与众草类。忽思折瑶花，自放天宇外。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。